Ορέστης (όπερα του Χέντελ)

***Ορέστης*** (ιταλικά: *Oreste*, HWV A11) είναι ο τίτλος μιας όπερας σέρια τριών πράξεων του Γκέοργκ Φρίντριχ Χέντελ, σε αγνώστου συγγραφέα λιμπρέτο, το οποίο διασκευάστηκε από το έργο του Τζανγκουαλμπέρτο Μπαρλότσι *Ο Ορέστης* (L 'Oreste, 1723), που άντλησε την έμπνευσή του και το θέμα του από την *[[Ιφιγένεια εν Ταύροις]]* του Ευριπίδη. Η όπερα είναι ένα «παστίτσιο», δηλαδή η μουσική των αριών συγκροτήθηκε από προγενέστερα έργα, κυρίως άλλες όπερες και καντάτες, του συνθέτη. Τα ρετσιτατίβι και τμήματα από τους χορούς είναι τα μόνα μέρη που γράφτηκαν ειδικά για το έργο. Ο Χέντελ είχε δημιουργήσει παρόμοια έργα και στο παρελθόν, προσαρμόζοντας τη μουσική προϋπαρχουσών αριών σε νέους στίχους, αλλά αυτή ήταν η πρώτη φορά που δημιούργησε μια όπερα με αυτόν τον τρόπο χρησιμοποιώντας αποκλειστικά δική του μουσική. Συνέλεξε ένα σύνολο από άριες του προηγούμενων ετών, που εκτείνονταν από την *[[Αγριππίνα (όπερα)|Αγριππίνα]]* του 1709 έως τον *[[Σωσάρμης|Σωσάρμη]]* του 1732, και ένωσε τη μουσική αδιάκοπα με τα νεοσυντεθέντα ρετσιτατίβι για να δημιουργήσει ένα νέο μουσικό δράμα.

Η όπερα έκανε πρεμιέρα στο Θέατρο Κόβεντ Γκάρντεν του Λονδίνου στις 18 Δεκεμβρίου 1734. Μία ανακοίνωση στον τοπικό Τύπο την επόμενη μέρα, στην εφημερίδα *London Bee*, ανέφερε:Χθες το βράδυ οι Αυτού Μεγαλειότητες παρακολούθησαν την όπερα του *Ορέστη* στο Βασιλικό Θέατρο του Κόβεντ-Γκάρντεν, η οποία παρουσιάστηκε με μεγάλη επιτυχία. Ο *Ορέστης* παρουσιάστηκε τρεις φορές κατά τη διάρκεια της ζωής του Χέντελ και η πρώτη αναβίωση πραγματοποιήθηκε το 1988.

## Ρόλοι

*O πρωταγωνιστικός και ομώνυμος ρόλος της όπερας γράφτηκε για τον καστράτο Τζοβάννι Καρεστίνι, αλλά σήμερα ερμηνεύεται είτε από κόντρα-τενόρο είτε σοπράνο.

## Πλοκή
[μικρογραφία|280x280εσ|Αγγείο που απεικονίζει τον Ορέστη και τον Πυλάδη στην Ταυρίδα, ενώ συναντούν την Ιφιγένεια (κρατήρας του 330-320 π.Χ.), [Μουσείο του Λούβρου]]

* Σκηνικό: Ταυρίδα, θρυλική αρχαιότητα

### Πράξη Α΄
Στην αρχή της όπερας, η Ιφιγένεια βρίσκει τον Ορέστη στο ιερό άλσος της Αρτέμιδος, χωρίς να αντιλαμβάνεται πως βρίσκεται μπροστά στον αδελφό της. Θέλει να τον σώσει από τον κίνδυνο της θυσίας, και ο Φιλοκτήτης, ο αρχηγός του στρατού του Θόαντα, τον οποίο αγαπά, τη στηρίζει για να την κερδίσει. Στο μεταξύ, η Ερμιόνη, σύζυγος του Ορέστη, φτάνει στο λιμάνι της Ταυρίδας αναζητώντας τον άντρα της. Συναντά τον Πυλάδη, τον πιστό φίλο του Ορέστη, και και οι δύο συλλαμβάνονται από τον Φιλοκτήτη, επειδή είναι ξένοι και άρα καταδικάζονται σε θάνατο. Ωστόσο, ο Θόας ερωτεύεται την Ερμιόνη και την ποθεί. Η Ερμιόνη απορρίπτει τις προτάσεις του.

### Πράξη Β΄
Ο Ορέστης βρίσκεται στον προαύλιο χώρο του ναού όταν οι φρουροί φέρνουν τον Πυλάδη. Ο Ορέστης ενώνεται με την υπόθεσή του και ο Θόας διατάζει να τον σκοτώσουν επίσης. Ο Ορέστης είναι έτοιμος να πολεμήσει, αλλά η Ιφιγένεια, προσπαθώντας να τον σώσει από την καταστροφή, του απαγορεύει τη μάχη. Παραδίδεται. Εκμεταλλευόμενη την αγάπη του Φιλοκτήτη, η Ιφιγένεια ελευθερώνει τον φυλακισμένο Ορέστη και του δείχνει τον δρόμο προς τη θάλασσα, αλλά εκείνος διστάζει να φύγει χωρίς τον φίλο του, τον Πυλάδη. Τελικά, η Ερμιόνη, ακολουθώντας τα ίχνη του άντρα της, συναντά τον Ορέστη. Ο Θόας τους αιφνιδιάζει ενώ αγκαλιάζονται και διατάζει τη σύλληψή τους.

### Πράξη Γ΄
Ο Θόας προσφέρει στην Ερμιόνη τη ζωή και την ελευθερία του Ορέστη αν δεχθεί να γίνει δική του, αλλά εκείνη απορρίπτει την προσφορά του και προτιμά τα δεσμά. Ο Θόαντας ζητά από την Ιφιγένεια να θυσιάσει τον Ορέστη στο ιερό βωμό. Η Ερμιόνη επεμβαίνει, ζητώντας να θανατωθεί εκείνη στη θέση του, αλλά απομακρύνεται από τον ναό. Ο Πυλάδης προσποιείται πως είναι ο Ορέστης για να πεθάνει στη θέση του. Ο Ορέστης αρνείται αυτή τη θυσία και τώρα και οι δύο δηλώνουν πως είναι ο Ορέστης. Η Ερμιόνη επιστρέφει για να αναγνωρίσει τον σύζυγό της, αλλά αρνείται να το κάνει, ακόμη και υπό την απειλή θανάτου. Ως τελική ανατροπή, η Ιφιγένεια αποκαλύπτει πως είναι αδελφή του Ορέστη. Τότε ο Θόαντας απαιτεί να σκοτώσει και τον Πυλάδη και τον Ορέστη, αλλά εκείνη τον απειλεί ότι θα τον σκοτώσει πρώτη. Ο Φιλοκτήτης παίρνει το μέρος της και η σύγκρουση κορυφώνεται. Ακολουθεί μάχη και ο Θόαντας σκοτώνεται. Ο λαός απελευθερώνεται, ο Ορέστης και η Ερμιόνη επανενώνονται, τα αδέλφια βρίσκονται ξανά μαζί και ο Ορέστης ξεπερνά τα ψυχικά του βασανιστήρια.

## Παραπομπές



## Βιβλιογραφία

* 

Κατηγορία:Όπερες του Γκέοργκ Φρίντριχ Χαίντελ
Κατηγορία:Όπερες στην ιταλική γλώσσα